આવી જ એક લેવડદેવડમાં એવું બન્યું હતું, કે ખોટા દસ્તાવેજ ધરાવતા કેદીઓ ઉપર ગેસ્ટાપોએ છાપો માર્યો, ત્યારે અન્ય લોકોની સાથે-સાથે, શિન્ડલરની છાવણીમાં કામ કરતાં વોહ્લફેઇલર કુટુંબના વૃદ્ધ માતા-પિતા અને કિશોરવયના ત્રણ બાળકો પાસે રહેલા તદ્દન ખોટા, કે પછી અડધાપડધા ખોટા આર્યન દસ્તાવેજો પણ ઝડપાઈ ગયા હતા. આખાયે કુટુંબને પુછપરછ કરવા લઈ જવા માટે ગેસ્ટાપોના બે માણસો લિપોવા સ્ટ્રીટમાં આવેલા. તેઓ જો એ કુટુંબને ઉઠાવી જાય તો પહેલાં મોન્ટેલ્યૂપીકની જેલમાં, અને ત્યાંથી ચૂજોવા ગોરકા મોકલી આપવામાં આવે તેમ હતું! ઓસ્કરની ઑફિસમાં પ્રવેશ્યાના ત્રણ કલાક બાદ બંને અધિકારીઓ પગથિયાં પર લથડિયાં ખાતાં કોગ્નેકના ક્ષણિક આનંદથી, અને બધા જાણતા હતા એમ તગડી લાંચ મળવાથી પ્રસન્ન થતાં પાછા ફર્યા હતા. પેલા બનાવટી દસ્તાવેજો હવે ઓસ્કરના ટેબલ પર પડ્યા હતા. ઓસ્કરે એ દસ્તાવેજોને ઉપાડીને આગમાં ફેંકીને સળગાવી નાખ્યા.